Θερμό επεισόδιο στον Έβρο 1986

Στις 19 Δεκεμβρίου 1986, ξέσπασε θερμό επεισόδιο μεταξύ Ελλήνων και Τούρκων στρατιωτών, που συγκρούστηκαν κοντά στην πόλη Φέρες Έβρου, στα σύνορα Ελλάδας-Τουρκίας. Από το συμβάν, σκοτώθηκε ένας Έλληνας στρατιώτης, ένας Τούρκος στρατιώτης και ένας Τούρκος υπολοχαγός, ενώ υπήρξαν και αρκετοί τραυματίες. Πιθανότατα, το περιστατικό αποτέλεσε την πρώτη εκτεταμένη ανταλλαγή πυρών μεταξύ του Ελληνικού και του Τουρκικού Στρατού μετά την τουρκική εισβολή στην Κύπρο το 1974.

Γεγονότα 

Το περιστατικό που απετέλεσε έναυσμα του θερμού επεισοδίου συνέβη περί την 11:15 π.μ. της 19ης Δεκεμβρίου 1986, όταν 3 Έλληνες συνοριοφύλακες του Στρατού Ξηράς, ο Δημήτριος Καραγιάννης, ετών 20, ο Ζήσης Καραγώγος, ετών 19 και ο Γεώργιος Βασιλός, συνάντησαν έναν άοπλο Τούρκο στρατιώτη κατά την περιπολία τους κατά μήκος του ποταμού Έβρου. Ο Τούρκος φέρεται να ζήτησε ένα τσιγάρο από την περίπολο και ο Καραγώγος τον πλησίασε, κινούμενος επί του ξηρού τμήματος της κοίτης του Έβρου και εγγίζοντας το σύνορο των δύο χωρών. Εν συνεχεία, χωρίς να ηχήσει προειδοποίηση, ο Καραγώγος δέχτηκε πυρά από έτερο Τούρκο στρατιώτη που βρισκόταν κεκαλυμμένος μερικά μέτρα όπισθεν του πρώτου. Πυρά δέχτηκαν και οι άλλοι δύο στρατιώτες της περιπόλου. Ο Καραγώγος κατέπεσε αιμόφυρτος στην κοίτη και ο Καραγιάννης τραυματίστηκε στον δεξιό βραχίονα.  

Από την 11:30 π.μ. και για δέκα περίπου λεπτά, ακολούθησε ανταλλαγή πυροβολισμών μεταξύ της ελληνικής και της τουρκικής συνοριοφυλακής. Ακολούθως, ο αρχιφύλακας του φυλακίου κατέφθασε στον τόπο της συμπλοκής, παρέλαβε το όπλο του τραυματισμένου στρατιώτη Καραγιάννη και συνέχισε να πυροβολεί. Σε εκείνο το χρονικό διάστημα, η ανάσυρση του Καραγώγου από το ανάχωμα ήταν αδύνατη λόγω των διαρκών πυροβολισμών. Ως την 14:00 μ.μ. οι Τουρκικές δυνάμεις ενισχύθηκαν σημαντικά, ενώ ολοκληρώθηκε και η ανάσυρση του βαρέως τραυματισμένου Καραγώγου από την ελληνική πλευρά, παρότι οι Τούρκοι στρατιώτες φέρονται να επεχείρησαν να τον μεταφέρουν εντός τουρκικών συνόρων προς αιτιολόγηση του συμβάντος. Κατά την 15:30 μ.μ. περίπου, οι ηγεσίες των υπουργείων Εξωτερικών των δύο χωρών συμφώνησαν την κατάπαυση του πυρός. Από την ανταλλαγή πυρών, σκοτώθηκαν δύο Τούρκοι στρατιωτικοί, ο υπολοχαγός Χακάν Τουρκυλμάζ και ο στρατιώτης Μεχμέτ Κάλυον. Ο Καραγώγος μεταφέρθηκε στο νοσοκομείο Αλεξανδρούπολης όπου, τελικά, απεβίωσε.

Αντιδράσεις 
Ως απάντηση στο περιστατικό, η Ελλάδα φέρεται να ενίσχυσε την στρατιωτική της παρουσία στα σύνορα του Έβρου, ενώ απαίτησε την απολογία της τουρκικής πλευράς, αλλά και αποζημιώσεις. Αξιοσημείωτο είναι το γεγονός ότι η συμπλοκή ξέσπασε σε μία περίοδο οπότε οι δύο χώρες βρίσκονταν στο μέσο μιας προσφυγικής κρίσης, με 150 Ιρανούς πρόσφυγες να έχουν ήδη καταφτάσει στην Ελλάδα και με 20.000 ακόμα να έχουν συγκεντρωθεί στην Αδριανούπολη με στόχο τη μετάβασή τους από την Τουρκία στην Ελλάδα. Όπως μετέφεραν οι Los Angeles Times, στην ανακοίνωσή του ο εκπρόσωπος της τότε κυβέρνησης της Ελλάδας, Γιώργος Σεφερτζής, ανέφερε ότι το συμβάν εκτυλίχθηκε ενόσω Ιρανοί μετανάστες εισέρχονταν στην Ελλάδα παρανόμως.   

Οι αρμόδιοι Τούρκοι αξιωματούχοι ισχυρίστηκαν ότι δύο Έλληνες στρατιώτες εισήλθαν στα Τουρκικά σύνορα στις 12:20 μ.μ. αγνοώντας τις προειδοποιήσεις των Τούρκων στρατιωτών. Περαιτέρω, ανέφεραν ότι οι Έλληνες άνοιξαν πρώτοι πυρ εναντίον των Τούρκων στρατιωτών, σκοτώνοντας έναν εξ αυτών, με αποτέλεσμα την ανταπάντηση των Τούρκων· εντούτοις, δεν προσδιόρισαν την ταυτότητα των Ελλήνων στρατιωτών που ισχυρίστηκαν ότι εκκίνησαν την ανταλλαγή πυρών.  

Το Στέιτ Ντιπάρτμεντ εξέδωσε ανακοίνωση μέσω της εκπροσώπου τύπου του, Σόντρα ΜακΚάρτι, αναφέροντας ότι οι Ηνωμένες Πολιτείες αναζητούσαν επιπρόσθετες πληροφορίες για τη συμπλοκή και ότι θα «λυπούνταν βαθιά για οποιονδήποτε τραυματισμό ή απώλεια ζωής που ενδεχομένως είχε λάβει χώρα».

Όπως ανακοίνωσε το Υπουργείο Εθνικής Άμυνας της Ελλάδας, εν τέλει οι τοπικοί στρατιωτικοί διοικητές των δύο χωρών συμφώνησαν ότι επρόκειτο για ένα περιστατικό «τοπικού χαρακτήρα» και, σταδικά, επήλθε αποκλιμάκωση.

Το 1988, το φυλάκιο «Ε.Φ. ΦΕΡΩΝ» μετονομάστηκε σε «Ε.Φ. ΚΑΡΑΓΩΓΟΥ» προς τιμήν του πεσόντα στρατιώτη. Ομοίως, το 2012 το τοπικό παρατηρητήριο «κτήματος Τσιρώζη» έλαβε τιμητικά το όνομα «Καραγώγου». Ακόμα, ανηγέρθη ένα μνημείο για τον Καραγώγο στην περιοχή.

Παραπομπές

Ελληνοτουρκικές σχέσεις